Andrey Fyodorov. Andrey Vitalyevich Fyodorov (1971-yil 10-aprelda tugʻilgan, Margʻilon, Oʻzbekiston SSR, SSSR) – sovet, oʻzbek va rus futbolchisi, hozirda murabbiy. Oʻzbekiston terma jamoasida ham oʻynagan (1994—2006). Hayoti. Andrey Fyodorov futbolchilik faoliyatini SSSR chempionati 2-ligasida oʻynagan Qoʻqonning „Avtomobilchi“ klubida boshlagan. 1992-yilda futbol boʻyicha Oʻzbekiston birinchi chempionati boshlanishi bilan Fargʻonaning „Neftchi“ klubiga oʻtib, jamoada 4 mavsum oʻynagan. 1994-yili Oʻzbekiston terma jamoasi tarkibida Osiyo oʻyinlari chempioni boʻlgan. 1996-yilda Moskvaning „SSKA“ klubi bilan shartnoma imzolaydi, biroq maydonda hakamni urgani uchun Osiyo futbol konfederatsiyasi tomonidan 2 yilga diskvalifikatsiya qilinadi. Hodisa 1995-yil sentabr oyida „Yelimay“ klubiga qarshi Osiyo chempionlar kubogi oʻyini yakunlanganidan soʻng sodir boʻlgan, Fyodorov tojikistonlik hakam Vladimir Domladjanovni urib yuborgan. Cheklov tufayli futbolchi „SSKA“ klubida oʻynay olmagan. Keyinchalik diskvalifikatsiya muddati 12 oyga qisqartirilgan. Shundan soʻng Andrey 2000-yilda Qozonning „Rubin“ klubiga taklif qilinadi. U klub safida 127 ta oʻyin oʻtkazib, 15ta gol urgan. 2008-yilda futbolchilik faoliyatini yakunlab, „Rubin“ klubining sellektsiya boʻlimi boshligʻi etib tayinlanadi. 2012—2013-yillarda „Rubin“ klubi oʻrinbosarlar jamoasi bosh murabbiyi boʻlgan. 2014-yilning yozida Fargʻonaga qaytib, „Neftchi“ klubi murabbiylar shtabiga qoʻshilgan va 2015-yilning avgust oyida klub bosh murabbiyi etib tayinlangan. 2018-yil aprel oyida „Neftchi“ klubini tark etgach, oʻsha yilgi Oʻzbekistonning amaldagi chempioni – Toshkentning „Lokomotiv“ klubi murabbiyi Andrey Miklyayev isteʼfoga chiqarilganidan soʻng, klub bosh murabbiyi vazifasini bajaruvchi etib tayinlanadi. Andrey Oʻzbekiston milliy terma jamoasi safida 64 ta oʻyinda maydonga tushib, 7 ta gol urgan. 2007-yilgi Osiyo kubogi oldidan terma jamoadagi faoliyatini yakunlagani haqida eʼlon qilgan.